Diari Oficial de la Generalitat Valenciana


Sumari del DOGV 7963, del 23-01-2017 (2017/54)

RESOLUCIÓ de 14 de desembre de 2016, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació de l'Acord de la comissió paritària del Conveni col·lectiu d'importació, exportació, manipulació, envasament, torrefacció i comerç a l'engròs i al detall de la fruita seca de les províncies de València i Castelló sobre grups professionals i la seua inclusió en el conveni (codi: 32725865661914).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7963

Data del DOGV
:   23-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/54


Data del document
:   14-12-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 14 de desembre de 2016, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació de l'Acord de la comissió paritària del Conveni col·lectiu d'importació, exportació, manipulació, envasament, torrefacció i comerç a l'engròs i al detall de la fruita seca de les províncies de València i Castelló sobre grups professionals i la seua inclusió en el conveni (codi: 93404908584337). [2017/54]  
Vist el text de l'acta de la comissió paritària del Conveni col·lectiu d'importació, exportació, Manipulació, envasament, torrefacció i comerç a l'engròs i al detall de la Fruita Seca de les províncies de València i Castelló sobre grups professionals i la seua inclusió en el conveni, subscrit, per una part, per l'organització empresarial Federació Empresarial d'Agroalimentació de la Comunitat Valenciana (FEDACOVA), i, per l'altra, pels sindicats Comissions Obreres (CCOO) i Unió General de Treballadors (UGT), i de conformitat amb allò que disposen l'article 90, apartats 2 i 3, del Text Refós de la Llei de l'Estatut dels treballadors, aprovat pel Reial Decret Legislatiu 2/2015, de 23 d'octubre; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de convenis i acords col·lectius de treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, en el Decret 157/2015, de 18 de setembre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i en l'article 4.3 de l'Ordre 37/2010, resolc:  
  
  
Primer  
Ordenar-ne la inscripció en el Registre de la Comunitat Valenciana de convenis i acords col·lectius de treball, amb la notificació a la comissió negociadora i el depòsit del text de l'acta.  
  
Segon  
Disposar-ne la publicació en el Diari Oficial de la Comunitat Valenciana.  
  
València, 14 de desembre de 2016.- El subdirector general de Relacions Laborals: Juan Ignacio Soler Tormo.  
  
  
ACTA DE LA COMISSIÓ NEGOCIADORA DEL CONVENI DE FRUITA SECA DE LES PROVÍNCIES DE VALÈNCIA I CASTELLÓ EN MATÈRIA DE GRUPS PROFESSIONALS  
  
Per FEDACOVA:  
Norberto Marí Rausell  
Rodrigo Prego  
Avelino Álvarez Casas  
Salvador Ferrer Juan (assessor jur.)  
  
Per UGT:  
Iván Carbonell Carbonell  
Cristóbal García Milla  
Eva M.ª Rodríguez Navarro  
Matilde Cerdán Junquero  
Yovana Sancho Jurado (assessora)  
  
Per CCOO:  
José Fco. García Navarro  
Javier Cuesta Martínez  
David Rossell Camarasa  
Juan José Picazo Moya (assessor)  
Josep M. Tomàs Marrades (assessor)  
A la ciutat de València, a les 11.00 horas del dia 28 de novembre de 2016, es reuneixen les persones ressenyades al marge en les respectives representacions als locals de FEDACOVA, ubicats a València al carrer d'Isabel la Catòlica, 6-5t-9a, per a tractar dels temes que s'indiquen a continuació:  
Les parts, després de mantindre diverses reunions de la comissió tècnica del conveni per a adequar els grups professionals del conveni, han aconseguit un acord, conforme al que estableix l'acta de la mateixa comissió de data 26 d'octubre de 2016, la qual, una vegada aconseguit l'acord, va decidir elevar-lo a la taula negociadora, on va ser aprovat en els termes següents:  
Primer. Per la Resolució de data 3 de setembre de 2015 de la Subdirecció General de Relacions Laborals de la Direcció de Treball i Benestar Social, es va acordar el registre i la publicació del text del conveni col·lectiu del sector.  
Segon. Que en la disposició addicional segona del conveni pactat, registrat i publicat, vigent en l'actualitat, es va acordar crear una comissió per a elaborar els grups professionals per a la inclusió en el conveni, a fi que s'elabore una proposta abans del 30 de maig de 2015.  
  
Tercer. Que aquesta comissió va ser constituïda en el mes de març de 2016, i que s'han mantingut diverses reunions fins a aconseguir una proposta d'acord, que en el dia de hui ha sigut elevada a la comissió negociadora i paritària del conveni per a l'aprovació definitiva.  
  
Quart. Que, a la vista de l'anterior, i després de la lectura de la proposta elevada a aquesta taula per la comissió tècnica nomenada a aquest efecte, s'acorda l'aprovació i la inclusió en el conveni de la proposta de nova regulació de grups professionals per al Conveni col·lectiu del sector de fruita seca per a les províncies de València i Castelló, la qual s'adjunta a la present acta com a document annex.  
Els firmants autoritzen expressament Salvador Ferrer Juan i Elena del Mar Doménech Fuster a presentar telemàticament la present acta i els documents annexos.  
Sense més assumptes per tractar, s'alça la sessió a les 13 hores del dia de la data i tots els presents signen com a prova de conformitat.  
  
  
  
ANNEX I  
Proposta de nova regulació grups professionals Conveni col.lectiu del sector de fruites seques  
València i Castelló  
  
Classificació professional  
  
Article 26. Sistema de classificació professional  
1. Les definicions dels grups, nivells i llocs que es detallen en el present conveni són enunciatives i no suposen l'obligació de proveir en cada empresa tots els nivells i llocs mencionats si les necessitats o el volum d'activitat o ocupació de l'activitat empresarial no ho requereixen.  
2. Són també enunciatives les característiques que defineixen cada lloc de treball, perquè no és possible arribar a una descripció exhaustiva, per la qual cosa la interpretació dels dubtes que puguen sorgir correspon a la comissió paritària del conveni. En aquest sentit, els dubtes o les discrepàncies han de resoldre's tenint en compte el context de la resta de llocs previstos en el grup professional, establint el principi que les funcions no han de ser interpretades mai en sentit estricte, perquè tot treballador està obligat a executar totes les tasques que corresponguen per instrucció del superior dins de les comeses pròpies de la seua responsabilitat, formació, competència i comandament assignat.  
  
3. Quan s'estableixen requisits de temps d'experiència en el lloc, és condició necessària que l'experiència s'haja desplegat durant la totalitat o quasi totalitat del període definit.  
4. En la classificació de les distintes activitats del sector, verificades les característiques més destacades de les professions, oficis o tasques que s'hi exerceixen, s'estableixen tres grups professionals: el d'operacions, el d'oficis auxiliars i el d'administració, tècnic i comercial.  
  
  
1. Grup professional 1: Operacions  
En aquest grup es troba el personal que realitza activitats relacionades de forma directa amb el procés industrial de l'empresa, incloent-hi les activitats auxiliars, entre les quals: producció, logística, neteja industrial, qualitat i manteniment.  
  
1.1. Definició llocs  
Responsable d'àrea d'operacions: Les persones pertanyents a aquest grup tenen la responsabilitat directa en la gestió de l'àrea funcional d'operacions, i realitzen tasques de la complexitat i qualificació més alta. Prenen decisions, participen en la seua elaboració i les exerceixen amb un alt nivell d'autonomia, iniciativa i responsabilitat. Són responsables del personal que depén de la seua àrea, i en duen a terme la supervisió, la coordinació i la direcció.  
Entre d'altres, inclou: director/a o responsable o gerent d'operacions, industrial, de planta, etc.  
  
Responsable de secció: Les persones pertanyents a aquest grup tenen la responsabilitat directa en la gestió d'un o més departaments dins de l'àrea d'operacions, i exerceixen les seues funcions amb un alt grau d'autonomia, iniciativa i responsabilitat. Són responsables de coordinar i supervisar les funcions realitzades pel seu equip de col·laboradors.  
Entre d'altres, inclou: director/a o responsable de producció, qualitat, manteniment, logística, etc.  
  
Coordinador/a: El personal pertanyent a aquest grup dóna compte a un responsable de secció o responsable d'àrea d'operacions i, seguint les seues instruccions, té la responsabilitat de coordinar i supervisar un equip de col·laboradors.  
Entre d'altres, inclou: supervisor/a o encarregat/ada de torn de producció, manteniment, magatzem, etc.  
  
Maquinista: Són les persones encarregades d'operar en les línies de producció de l'empresa, amb coneixements teoricopràctics de les operacions d'elaboració, incloent-hi productes, processos, instal·lacions, màquines, que realitzen una o diverses fases de la producció i en coneixen els processos, manejant les màquines i encarregant-se'n de la cura i el manteniment bàsic.  
En cas de personal que opere amb maquinària de diferents nivells de complexitat, la categoria que se li aplicarà estarà definida per la responsabilitat i la complexitat de les funcions i de la maquinària en què ocupe la major part de la jornada de manera habitual.  
Entre d'altres, inclou: caps de línia, maquinistes.  
  
Tècnic/a de manteniment: Són les persones que realitzen tasques de manteniment (mecànic/a, electrònic/a, electromecànic/a, d'instal·lacions, màquines), seguint les indicacions del seu responsable.  
  
Carretoner/a: És el personal que condueix un carretó elevador i realitza tasques de càrrega, descàrrega i emmagatzematge, i en coneix el funcionament i els seus mecanismes més simples i en duu a terme la revisió. Posseeix els coneixements teoricopràctics necessaris per a poder portar a la pràctica aquestes funcions.  
Entre d'altres, inclou: carretoner/a, conductor/a de carretó.  
  
Auxiliar d'operacions: És el personal que executa, seguint indicacions dels seus responsables, treballs que requereixen posseir una certa formació o experiència. Poden utilitzar ferramentes o maquinària senzilla (entre d'altres: portapalets, precintadores, fleixadores, terminals de radiofreqüència, ordinadors, material de laboratori de qualitat, etc.), i donar suport puntualment a llocs del nivell següent.  
Entre d'altres, s'inclouen en aquest lloc aquells que realitzen activitats de: control de qualitat, subministrament a línies, final de línies, neteja industrial.  
  
Operari/ària: Són les persones que executen, seguint indicacions precises dels seus responsables, treballs per als quals no cal posseir coneixements que requerisquen una formació o experiència excessiva, i que poden utilitzar de manera ocasional ferramentes o maquinària senzilla, com ara portapalets, precintadores, fleixadores i terminals de radiofreqüència.  
Entre d'altres, s'inclouen en aquest lloc activitats d'envasament, encaixament, etiquetatge, paletització, inspecció, càrrega i descàrrega de camions, emmagatzematge, neteja, etc.  
  
1.2. Nivells retributius:  
Per a alguns llocs s'estableixen diversos paràmetres acumulatius a fi de determinar la ubicació del personal en cada nivell retributiu segons la taula salarial annexa. Aquests requisits són:  
- D'una banda, l'experiència en el lloc (menor d'un any, entre un i dos anys d'experiència i superior a dos anys. Aquest requisit d'experiència està previst per a promocions internes dins de les empreses i s'hi ha tingut en compte la corba de formació necessària per a cada lloc, segons els casos. En el cas de noves contractacions que acrediten l'experiència en el lloc, aquest requisit no s'aplicarà.  
  
- Complexitat de la màquina i del procés: s'estableixen tres nivells retributius atenent el grau de dificultat del procés i de la maquinària de què és responsable el treballador/a-maquinista, així com el grau d'autonomia del mateix maquinista. En cada empresa es fixarà, a proposta de l'empresa o per l'acord amb la representació legal dels treballadors, el nivell A, B o C, de cada operari segons el que s'ha indicat anteriorment. En cas de discrepàncies entre les parts, aquestes hauran d'acudir amb caràcter obligatori acudir a la comissió paritària del conveni, la qual alçarà acta de la discrepància, la posició i els arguments de cada part, i emetrà un dictamen sobre l'assumpte o procedirà com reglamentàriament s'establisca.  
  
  
2. Grup professional 2: Oficis auxiliars  
2.1. Definició llocs/categories  
  
Conductor/a: Són les persones amb el permís de conduir necessari per al vehicle encomanat al seu càrrec, que executen el seu treball amb suficient autonomia per a portar a efecte els treballs de transport amb camió dels productes de l'empresa fora del seu centre de treball i sota la direcció dels seus superiors.  
  
Oficis auxiliars: És el personal que exerceix funcions o tasques auxiliars no relacionades amb tasques d'operacions, com ara neteja (d'oficines, mobiliari, menjador i qualsevol instal·lació de l'empresa no relacionada directament amb operacions), recepció, telefonia, vigilància, jardineria, obra, etc., i que executa el seu treball coneixent-lo i sota la dependència dels seus superiors.  
  
  
3. Grup professional 3: Administració, tècnics i comercials  
En aquest grup es troba el personal que realitza activitats de direcció, administratives, tècniques, comercials, o relacionades amb l'àrea d'operacions, però no incloses en el grup professional d'operacions ni d'oficis auxiliars.  
  
3.1. Definició llocs/categories  
Responsable d'àrea o departament: Les persones pertanyents a aquest grup tenen la responsabilitat directa en la gestió d'una o diverses àrees o departaments de l'empresa (comercial, màrqueting, finances, recursos humans, enginyeria, informàtica, etc.), i realitzen tasques de la complexitat i qualificació més alta. Prenen decisions, participen en la seua elaboració i les exerceixen amb un alt nivell d'autonomia, iniciativa i responsabilitat. Són responsables del personal que depén de la seua àrea, i en duen a terme la supervisió, la coordinació i la direcció.  
  
Responsable de secció: Les persones pertanyents a aquest grup realitzen tasques tècniques amb objectius i àrees definits (comercial, màrqueting, finances, recursos humans, enginyeria, informàtica, etc.), i exerceixen les seues funcions amb un alt grau d'autonomia, iniciativa i responsabilitat. Són responsables directes de com a mínim un oficial administratiu/IVA, tècnic/a, comercial i tenen un equip al seu càrrec.  
  
Oficial administratiu/iva, tècnic/a i comercial: Les persones pertanyents a aquest grup realitzen tasques que s'executen sota la dependència del comandament o de professionals de la qualificació més alta (responsable d'àrea o departament, o responsable de secció), però amb un alt grau de coneixement professional dins de la seua responsabilitat, i exercint un comandament sobre auxiliars administratius, tècnics, comercials i/o personal d'oficis auxiliars.  
  
Auxiliar administratiu/iva, tècnic/a, comercial: Les persones pertanyents a aquest grup realitzen tasques amb un alt grau de coneixement professional sota la dependència de personal de més responsabilitat (oficial administratiu/IVA, tècnic/a, comercial, responsable de secció o responsable d'àrea o departament), i no tenen equip al seu càrrec.  
  
Venedor/a: S'inclouen en aquest grup aquelles persones responsables de la venda directa de productes de la companyia (autovenda, prevenda, etc.).  
  
3.2. Nivells retributius  
S'estableixen tres paràmetres acumulatius a fi de determinar la ubicació del personal en un o altre nivell retributiu. Aquests requisits són:  
  
- Les funcions exercides.  
- Càrrec o comandament sobre un equip de col·laboradors: en el lloc, a més de les tasques i funcions pròpies de la seua professió o ofici, se li han assignat determinades funcions de comandament i control sobre personal de categoria inferior, dins dels límits que la direcció de l'empresa assenyale.  
- Responsabilitat en l'exercici de les funcions, i grau d'autonomia o iniciativa en el lloc.  
Amb l'objectiu d'incorporar la flexibilitat interna en les empreses, es distingeixen dos nivells d'aplicació de flexibilitat en matèria de mobilitat funcional:  
1. Flexibilitat ordinària.  
- Es preveu la mobilitat funcional com a mecanisme de flexibilitat interna i d'adaptació per part de les empreses, les quals hauran de fixar fórmules àgils de mobilitat funcional, sense tindre altres limitacions que les exigides per la pertinença al grup professional o, si és el cas, per les titulacions requerides per a exercir la prestació laboral. Per tant, no es considerarà la categoria professional a l'efecte de la mobilitat funcional.  
  
- Les empreses tindran en consideració la polivalència funcional i els seus efectes en matèria retributiva.  
2. Flexibilitat extraordinària temporal.  
- Es contempla la mobilitat funcional temporal per a la realització de funcions diferents de les pertanyents al grup professional, sempre que hi haja en l'empresa raons econòmiques, tècniques, organitzatives o de producció que les justifiquen, segons el concepte establit per a aquestes en l'últim paràgraf de l'article 41.1 de l'Estatut dels treballadors, i durant el temps necessari per a atendre-les, sense que puga superar sis mesos en un any o huit mesos en dos anys.  
- En aquests casos, l'empresa haurà d'informar d'aquesta situació amb la màxima celeritat la representació dels treballadors.  
- En cas desacord, qualsevol de les parts podrà sotmetre la discrepància a la comissió paritària i, si és el cas, als serveis de mediació i arbitratge.  
- Aquesta mobilitat respectarà els drets de les noves funcions, llevat que siguen inferiors, i en aquest cas es mantindrà la retribució d'origen. Tampoc serà possible invocar causes d'acomiadament objectiu per ineptitud sobrevinguda o falta d'adaptació en aquests casos. Així mateix, s'aplicaran les clàusules d'ascens i les retributives, si són procedents, en els termes que preveu l'Estatut dels treballadors.  
- Si la mobilitat funcional és superior al període indicat, es regirà per l'acord entre les parts o, si no n'hi ha, per les regles de l'article 41 de l'Estatut dels treballadors.  
- En tots els casos de mobilitat funcional es garantirà la informació, la idoneïtat i la formació sobre les noves funcions i el respecte a la dignitat personal i al desenvolupament professional.  
  
Article 26 bis. Complement «excategoria professional»  
A conseqüència del canvi de classificació professional acordat, les empreses assignaran els nivells salarials conforme a les funcions exercides pel personal, de manera que al que percebia un salari brut anual de conveni superior a la nova assignació de grup i lloc, d'acord amb la taula de nivells salarials per grup de l'annex I, percebrà un complement denominat «excategoria professional» establit en aquest annex, el qual té garantia ad personam i no serà compensable ni absorbible.  
  
En el cas del personal que percebia un salari brut anual de conveni inferior a la nova assignació de grup i lloc, se li aplicarà la diferència conforme a les taules de nivells salarials de l'annex I.